KIRJALLINEN KYSYMYS E-1671/01

esittäjä(t): Stavros Xarchakos (PPE-DE) komissiolle

(13. kesäkuuta 2001)

Aihe: Kreikan Traakian pomakkien ja romanien kulttuuri-identiteetin kunnioittaminen

Kreikan Traakiassa asuu noin 120 000 kreikkalaista muslimia. Heistä puolet on turkkilaissyntyisiä ja loppuosa pomakkeja ja romaneja (roma). Uskontoa voi harjoittaa vapaasti, alueella on useita moskeijoita ja pappeja. Kreikan valtio täyttää täysin velvollisuutensa, päinvastoin kuin Turkki, joka on kokonaan karkottanut kristityt Istanbulista ja Imrozin ja Tenedosin saarilta ja joka luo jatkuvasti esteitä jumalanpalvelusten pitämiselle niissä muutamissa kristittyjen kirkoissa, joita maahan on jätetty.

Kreikan valtio kuitenkin täysin käsittämättömästä syystä kieltää pomakeilta ja romaneilta äidinkielen opetuksen kouluissa, vaikka näitä kieliä on puhuttu satoja vuosia. Pomakkien ja romanien lapset Kreikan Traakiassa joutuvat opiskelemaan turkkia kouluissa, vaikka nämä ryhmät julistavat kaikin keinoin omaleimaisuuttaan ja toivovat saavansa opiskella omia kieliään. Etenkin pomakkien kielen osalta on painotettava, että sitä käytetään laajalti jokapäiväisessä elämässä ja että sillä on oma kirjaimisto ja kielioppi. Lisäksi pomakkiopettajat ovat laatineet perusasteen oppikirjoja, mutta niitä ei käytetä, koska Kreikan valtio haluaa, että pomakkilapsia opetetaan vain turkin kielellä.

Katsooko komissio, että Kreikan viranomaisten pyrkimykset hävittää pomakkien ja romanien kielet Kreikan Traakiassa ja korvata ne turkilla on vähemmistöjen kielellistä ja kulttuurista identiteettiä koskevien EU:n periaatteiden ja tavoitteiden mukaista? Mihin konkreettisiin toimiin komissio aikoo ryhtyä, jotta Kreikan viranomaiset saataisiin kunnioittamaan pomakkien ja romanien kielellistä omaleimaisuutta Kreikan Traakiassa?

Viviane Redingin komission puolesta antama vastaus

(1. elokuuta 2001)

Kielellisen ja kulttuurisen monimuotoisuuden kunnioittaminen on Euroopan unionin kulmakiviä. Nyt tämä sitoumus on kirjattu Euroopan unionin perusoikeuskirjan 22 artiklaan. Komissio panee merkille arvoisan parlamentin jäsenen toimittamat tiedot Kreikan pomakin- ja romaninpuhujien tilanteesta.

Komissio on ryhtynyt toimivaltuuksiensa rajoissa alue- ja vähemmistökieliä koskeviin toimiin luonnostelemalla raportin tällaisten kielten tilanteesta unionin alueella (Euromosaic-tutkimus) ja tarjoamalla rahoitustukea alue- ja vähemmistökielten tukemiseen ja säilyttämiseen sekä antamalla

rahoitusta Euroopan vähemmistökielten toimistolle ja Mercator-verkolle. Yksi Euroopan kielten teemavuoden 2001 tavoitteista on kiinnittää huomiota siihen, kuinka arvokasta on Euroopassa esiintyvä kielten runsas kirjo. Komissio on myös tarvittaessa rahoittanut muista yhteisön ohjelmista aloitteita, jotka liittyvät alue- ja vähemmistökieliin.

Toissijaisuusperiaatteella tarkoitetaan kuitenkin, että kielten laillinen asema kunkin valtion alueella kuuluu kyseisen jäsenvaltion toimivaltaan ja kansainvälisten sopimuksien velvoitteet otetaan asianmukaisesti huomioon. Lisäksi EY:n perustamissopimuksen 149 artiklassa (entisessä 126 artiklassa) määrätään selvästi, että jäsenvaltiot ovat vastuussa opetuksen sisällöstä ja koulutusjärjestelmän järjestämisestä sekä niiden sivistyksellisestä ja kielellisestä monimuotoisuudesta.